b"\n_START_ARTICLE_\nBatalla d'El Caney\n_START_SECTION_\nAntecedents\n_START_PARAGRAPH_\nA El Caney, Santiago de Cuba, 500 soldats espanyols dirigits pel general Vara del Rey van ser encomanats per protegir el flanc nord-oest de Santiago contra una invasi\xc3\xb3 estatunidenca. Llavors, les tropes nord-americanes, que  havien desembarcat en la costa de l'Orient, assetjaven des de primeres hores del mat\xc3\xad de l'1 de juliol el poble d'El Caney, situat a uns 7 quil\xc3\xb2metres de Santiago. Cru\xc3\xaflla de camins, l'enclavament defensiu estava format per un fort (El Viso) sis fortins de fusta, una l\xc3\xadnia m\xc3\xa9s avan\xc3\xa7ada de parapets d'arena, l'esgl\xc3\xa9sia i una pla\xc3\xa7a rectangular al voltant de la qual es distribu\xc3\xafen les cases de la poblaci\xc3\xb3 civil. El fort d'El Viso, front als tossals anomenats Lomas de San Juan, es considerava essencial per a la defensa de Santiago.\n_START_SECTION_\nPla d'assalt\n_START_PARAGRAPH_\nEl general Shafter, cap del 5\xc3\xa9 Ex\xc3\xa8rcit Expedicionari, havia disposat que la 2a Divisi\xc3\xb3 manada pel general Henry W. Lawton prengu\xc3\xa9s El Caney amb rapidesa i torn\xc3\xa9s cap a la Lloma de San Juan per ajudar a la resta del 5\xc3\xa9 Ex\xc3\xa8rcit, i despr\xc3\xa9s dirigir-se cap a Santiago._NEWLINE_Lawton disposava de quatre brigades i una bateria d'artilleria amb un total de 6.653 homes. Vara del Rey nom\xc3\xa9s comptava amb 550 homes en total, 519 d'ells en el fort d'El Viso._NEWLINE_Tenint en compte tal desproporci\xc3\xb3, Lawton creia que els espanyols es retirarien sense oposar resist\xc3\xa8ncia. Amb aquest atac s'intentava evitar que les forces espanyoles poguessin hostigar els flancs yankis durant el seu atac a les Llomes de San Juan.  Al mateix temps, per crear m\xc3\xa9s dificultats al comandament espanyol, es duria a terme un atac de diversi\xc3\xb3 sobre el riu Aguadoras per evitar que el General Linares pogu\xc3\xa9s acudir en socors de les Llomes de San Juan i d'El Caney amb les unitats existents a la zona.\n_START_SECTION_\nBatalla\n_START_PARAGRAPH_\nEl Fort d'El Viso, damunt un pujol, era una posici\xc3\xb3 important\xc3\xadssima per defensar El Caney i estava guarnit per una companyia de soldats veterans. Malgrat no tenir metralladores ni artilleria i que se'ls neguessin els refor\xc3\xa7os promesos, Vara del Rey i els seus homes aguantaren contra m\xc3\xa9s de 8000 nord-americans des de la seua posici\xc3\xb3 durant gaireb\xc3\xa9 dotze hores, la qual cosa els va impedir obrir-se pas a trav\xc3\xa9s de les defenses i dirigir-se als pujols de San Juan com se'ls havia demanat des del comandament nord-americ\xc3\xa0._NEWLINE_A l'alba els nord-americans van encetar el bombardeig del fort El Viso i del poblat d'El Caney. A les 6:30 es va emprendre l'avan\xc3\xa7 amb l'objectiu que els espanyols escapessin sense combatre. Lawton volia conquistar El Caney en una hora, per\xc3\xb2 el combat dur\xc3\xa0 m\xc3\xa9s de deu hores, demostrant d'aquesta manera la determinaci\xc3\xb3 mostrada pels espanyols que defensaven la posici\xc3\xb3._NEWLINE_Els homes de Vara del Rey van complir amb escreix la seua missi\xc3\xb3 i van donar un exemple del que una infanteria amb moral i ben ensinistrada \xc3\xa9s capa\xc3\xa7 de fer contra forces molt superiors en nombre. Van lliurar la seua vida generosament quan tot els impel\xc2\xb7lia a sortir corrent, en una situaci\xc3\xb3 en la qual fins i tot els mateixos enemics no haguessin dubtat a justificar la seua retirada._NEWLINE_La proposta de l'almirall Cervera de desmuntar les metralladores Maxim de 7 mm i 11 mm dels bucs, hagu\xc3\xa9s donat un gir diferent a la contesa; per\xc3\xb2 l'Ex\xc3\xa8rcit Espanyol preferia els canons de muntanya per la naturalesa abrupta del terreny. Si almenys els haguessin proporcionat munici\xc3\xb3!\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEls estatunidencs patiren  p\xc3\xa8rdues sorprenents: al voltant de 1000 morts i 370 ferits. Les p\xc3\xa8rdues cubanes a El Caney no es coneixen b\xc3\xa9, i hom parla d'almenys un centenar de morts, i uns cinquanta ferits aquell dia."